黄彥與從無逸求妻埋銘以研謝之無逸邀予作歌
作者：董瞿老
朝代：宋

paragraphs: 君不見昌黎翁，南遷益覺文章工。
滑稽戲作毛穎傳，陶泓之族稱宏農。
又不見東坡翁，生涯寄食破研中。
詆訶龍尾尊鳳咮，更誇丹石蒸赤紅。
古來文士躭翰墨，十有八九坐此窮。
怪君落筆妙言語，四壁才堪蔽風雨。
幾年結柳送奴星，文窮跳梁推不去。
研能窮人君不鄙，爾來諛墓得龍尾。
緹巾十襲不妄觀，碑字三縑何足擬。
玉堂視草乃稱之，只恐玄文似揚子。
君誇此研文似羅，奈君鹿裘带索何。
我雖忍窮亦好事，尚能搜句爲君歌。
嗚呼魯公乞米家食粥，不費銀鉤寫珠玉。